Híér kan Eskom-werkers korrupsie aanmeldDr. Dirk Hermann, bestuurshoof van Solidariteit. Die vakbond Solidariteit het Woensdag tydens ’n nuuskonferensie ’n nuwe platform bekendgestel waar fluitjieblasers korrupsie by Eskom kan blootlê. Volgens Solidariteit is die meeste werknemers by Eskom goeie, hardwerkende mense, maar ’n kultuur van plundering en korrupsie verhoed hulle om hul werk doeltreffend te doen. Die doel van die nuwe platform is om werknemers by Eskom te bemagtig om korrupsie op ’n veilige, beskermde wyse aan te meld. “Korrupsie in Eskom is geïnstitusionaliseer. Interne korrupsienetwerke steel ons gewone belastingbetalers se krag. Daar is ’n bendenetwerk in Eskom wat hulself verryk terwyl gewone Suid-Afrikaners in die donker sit,” sê dr. Dirk Hermann, bestuurshoof van Solidariteit. “Ons is bewus van werknemers wat van hierdie wanpraktyke weet. Ons weet ook dat daar goeie mense is wat nie kan uitpraat nie, juis weens die geïnstitusionaliseerde aard van die korrupsie. Solidariteit het besluit om ’n veilige platform te skep vir goeie mense om uit te praat. Solidariteit sal goeie mense wat wil uitpraat, lei en beskerm. Ons, die meerderheid van Eskom-werknemers en Suid-Afrikaners, moet opstaan teen die minderheid wat plunder. Ons is moeg vir die plunderaars en moet hulle terugdruk.” Die vakbond sê hy sal nou ’n waghondfunksie vervul sodat daar teen dié wat plunder, opgetree en vervolging ingestel word. Hoewel hierdie platform met ’n spesifieke fokus op Eskom van stapel gestuur is, is dit egter ook ’n platform waar enigiemand by enige staatsonderneming en selfs private ondernemings die fluitjie teen korrupsie kan blaas, sê Hermann. “Die platform gaan ’n groot rolspeler word in goeie mense se stryd teen plunderaars. Ons wil die korrupsiesuurstofpype toemaak. Ons vertrou dat ons die kultuur sal kan verander.” Die vakbond onderneem voorts om op ’n gereelde grondslag verslae oor tendense van korrupsie wat aangemeld is, aan lede van die publiek bekend te maak sonder om fluitjieblasers bloot te stel. “Daar is niks so gevaarlik soos goeie mense wat stilbly nie. Ons mag nie toelaat dat plundering genormaliseer word nie. Ons mag ook nie sê dit help in elk geval nie om plundering aan te meld nie. Die oomblik dat ons dít doen, het ons oorgegee, en wel tot groot vreugde van die boewe. Plunderaars moet hoor: Julle is nie meer beskerm nie. Goeie mense gaan die fluitjie blaas. Ons wil julle in oranje oorpakke sien.”